b'\n_START_ARTICLE_\nJenni Puputti\n_START_PARAGRAPH_\nJenni Maria Puputti (s. 28. kes\xc3\xa4kuuta 1986) on suomalainen uransa  p\xc3\xa4\xc3\xa4tt\xc3\xa4nyt painonnostaja, joka nyky\xc3\xa4\xc3\xa4n toimii valmentajana. H\xc3\xa4n edusti urheilu-urallaan Tampereen Pyrint\xc3\xb6\xc3\xa4._NEWLINE_Puputti sijoittui painonnoston Euroopan-mestaruuskilpailuissa kuudenneksi vuonna 2018 sarjassa 58 kiloa. Kyseiset kisat olivat Puputin kuudennet EM-kilpailut. Sen lis\xc3\xa4ksi h\xc3\xa4n voitti painonnostourallaan seitsem\xc3\xa4n suomenmestaruutta (2007, 2012, 2013, 2014, 2015, 2016 ja 2018) samassa sarjassa._NEWLINE_Nyky\xc3\xa4\xc3\xa4n Puputti toimii Varalan urheiluopistolla fysiikkavalmentajana ja vastaa muun muassa Elina Gustafssonin ja Mira Potkosen voimavalmennuksesta. T\xc3\xa4m\xc3\xa4n lis\xc3\xa4ksi h\xc3\xa4n toimii Tapparan ja Tampereen Pyrinn\xc3\xb6n koripallojoukkueen voima- ja fysiikkavalmentajana. Painonnostossa h\xc3\xa4n toimii muutaman urheilijan henkil\xc3\xb6kohtaisena valmentajana ja maajoukkuenaisten mentorina._NEWLINE_Puputti harrasti nuorempana my\xc3\xb6s keih\xc3\xa4\xc3\xa4nheittoa edustaen Nokian Urheilijoita. H\xc3\xa4n sai useita SM-mitaleja ik\xc3\xa4kausisarjoissa. Kalevan kisoissa h\xc3\xa4n sijoittui parhaimmillaan 12:nneksi vuosina 2005 ja 2008. Lis\xc3\xa4ksi h\xc3\xa4n edusti Suomea 22-vuotiaiden maaotteluissa vuosina 2006 ja 2008.'